Storfiskeren fra Skagen blev frifundet, og det skyldes at reglerne om salg af kvoter er uklare.

Kvotekongen. Danmarks rigeste fisker, Henning Kjeldsen, er i dag blevt frifundet ved landsretten, efter byretten havde idømt ham at betale 54 millioner kroner og konfiskeret 162,5 millioner kroner i fiskerens selskaber. Den drejning er ganske overraskende. Det mener juraprofessor ved Københavns Universitet, Jørn Vestergaard. - Det er ikke hverdagskost, at landsretten efter en domfældelse i byretten kommer frem til, at det der er rejst anklage for slet ikke er strafbart, skriver han i en mail til TV2 Nord. Det skal være til at forstå, hvad der er strafbart Men selvom det ikke er hverdagskost, forstår professoren dagens frifindelse af kvotekongen. - Landsrettens dom er velovervejet og velbegrundet. Jeg tvivler på, at resultatet bliver et andet, hvis sagen kommer i Højesteret, skriver han og uddyber: -Det er en god dag for retssikkerheden, at landsretten frifinder, fordi lovgrundlaget er for uklart. Det duer ikke, at der i en bekendtgørelse er hjemmel til at straffe alt mellem himmel og jord, det skal præciseres, hvad det er, der er strafbart. Ifølge Jørn Vestergaard er det et grundlæggende strafferetligt princip, at borgerne skal kunne vide, om de begår noget strafbart, og derfor må der ikke være usikkerhed om retsgrundlaget. - Dommen kan ikke tages til indtægt for, at udnyttelsen af kvoteordningen har været lige efter bogen, det vil sige i overensstemmelse med reglernes formål. Det følger af dommen, at myndighederne fremover skal være mere opmærksomme, og at der skal udstedes påbud, hvis reglerne tilsidesættes, skriver han.